*Сходно Одлуци ("Сл. гласник РС", бр. 36/21), која је ступила на снагу 17. априла 2021. године, приказани колективни уговор се примењује и на послодавце који нису чланови Уније послодаваца Србије и који нису учествовали у његовом закључивању.*

 *[\*] Одредбом члана 20. је прописано да се овај колективни уговор закључује на период од три године (до 13. фебруара 2024. године) након кога престаје да важи уколико се уговорне стране у међувремену другачије не споразумеју.*

На основу члана 246. став 4. Закона о раду ("Службени гласник РС", бр. 24/05, 61/05, 54/09, 32/13, 75/14, 13/17 - УС, 113/17 и 95/18 - аутентично тумачење), Репрезентативно удружење у угоститељско-туристичкој делатности: Унија послодаваца Србије, Београд (у даљем тексту: Унија послодаваца Србије) и репрезентативни синдикат Самостални синдикат естрадних уметника и извођача Србије, Београд (у даљем тексту: Синдикат), закључују

**ПОСЕБАН КОЛЕКТИВНИ УГОВОР**
**ЗА РАДНО АНГАЖОВАЊЕ ЕСТРАДНО-МУЗИЧКИХ УМЕТНИКА И ИЗВОЂАЧА У УГОСТИТЕЉСТВУ**

**(Сл. гласник РС бр. 9/21, 36/21**  - др. пропис**)**

**Основни текст на снази од 13/02/2021 , у примени од 13/02/2021**

 **I. ОСНОВНЕ ОДРЕДБЕ**

 **Члан 1.**

(1) Овим колективним уговором утврђују се права и обавезе из рада и по основу рада, односно радног ангажовања лица која обављају уметничку или другу делатност у области културе: извођење народне, забавне, џез, поп и рок музике, фолклорних и других играчких програма (плес), односно осталих музичких, говорних и сценских извођења културних програма, као и послова стручњака и сарадника у естрадно-музичкој делатности (у даљем тексту: извођач) и послодаваца у угоститељству, хотелијерству и туризму (у даљем тексту: послодавац).

(2) Послодавцем, у смислу овог колективног уговора, сматрају се домаћа и страна правна и физичка лица која обављају делатност угоститељства, хотелијерства и туризма.

(3) Овај колективни уговор примењује се на послодавце у Републици Србији.

 **Члан 2.**

Овај колективни уговор примењује се на извођача из члана 1. овог колективног уговора који обавља естрадно-музичку делатност, што доказује уверењем или потврдом издатом од стране удружења или организације чија је репрезентативност утврђена у складу са законом, која је потписник овог уговора.

 **Члан 3.**

(1) Овај колективни уговор непосредно се примењује.

(2) Уговором о извођачком раду (делу) могу се уговарати већа права и повољнији услови рада од права и услова утврђених овим колективним уговором.

 **II. АНГАЖОВАЊЕ ИЗВОЂАЧА**

 **Домаћи извођачи**

 **Члан 4.**

(1) Извођач може бити радно ангажован у естрадно-музичком програму код послодавца и остваривати права утврђена овим колективним уговором, под условом да има уверење - потврду из члана 2. овог уговора, издато од надлежних организација за текућу годину.

(2) Извођач је дужан да уверење - потврду (копију) из става 1. овог члана, достави послодавцу, односно посреднику - агенцији (у даљем тексту: Посредник), приликом закључења Уговора о извођачком раду (делу) у који се уписује број уверења - потврде и иста се прилаже уз Уговор о извођачком раду (делу).

(3) Извођач је дужан да уверење - потврду (копију) из става 1. овог члана и Уговор о извођачком раду (делу) стави на увид инспекцијским службама и овлашћеном представнику (контролору) репрезентативног синдиката који је потписник овог колективног уговора.

(4) Послодавац је дужан да Синдикату обезбеди приступ подацима и информацијама неопходним за обављање синдикалних активности, а посебно везаних за примену одредаба овог колективног уговора.

 **Страни извођачи**

 **Члан 5.**

Страни извођач може бити ангажован у естрадно-музичком програму код домаћег послодавца у складу са одредбама овог колективног уговора, под условом да има јавну исправу о свом статусу издату од надлежне иностране организације, коју је дужан да достави послодавцу, односно Посреднику и Синдикату.

 **III. УГОВАРАЊЕ ЦЕНЕ РАДА - ХОНОРАРА**

 **Члан 6.**

Овим колективним уговором утврђује се минимум права извођача која се морају поштовати приликом уговарања цене рада - хонорара за извођаче естрадно-музичких програма.

 **Цена рада - хонорара за извођаче естрадно-музичких програма**

 **Члан 7.**

Цена рада - хонорара за месечно ангажовање извођача естрадно-музичких програма уговара се за: вокалног уметника; инструменталног уметника; вокалног извођача; инструменталног извођача; фолклорног играча и играча модерних игара; водитеља и водитеља у дискотеци (ди-џеја); остале извођаче културних програма; стручњака у култури који обавља послове у естрадно-музичкој делатности (организатор, продуцент, менаџер и сл.); сарадника у култури који обавља стручно-техничке послове за потребе извођења естрадно-музичких програма (реализатор тона, светла и сл.).

 **Члан 8.**

(1) Цена рада - хонорара у смислу члана 7. овог колективног уговора, за месечно ангажовање извођача, не може бити нижа од минималне зараде утврђене у складу са законом.

(2) Цена рада - хонорара за повремено радно ангажовање извођача (до четири дана у недељи), за један музички дан не може бити нижа од 5% износа из става 1. овог члана.

 **Члан 9.**

(1) Обавеза послодавца је, да у име и за рачун извођача, уплати припадајући порез на доходак грађана, у складу са законом.

(2) Уколико послодавац ангажује извођача преко Посредника, дужан је да Посреднику уплати средства из става 1. овог члана, а Посредник је дужан да у име и за рачун извођача, уплати припадајући порез на доходак грађана, у складу са законом.

 **Члан 10.**

Послодавац односно Посредник, дужни су да извођачу омогуће један слободан дан у недељи у случају месечног ангажмана.

 **IV. ПРАВА И ОБАВЕЗЕ ПОСЛОДАВАЦА, ИЗВОЂАЧА И ПОСРЕДНИКА**

 **Члан 11.**

(1) Послодавац и извођач уређују међусобна права и обавезе Уговором о извођачком раду (делу), у складу с овим колективним уговором и законом.

(2) Уговором о извођачком раду (делу) могу се утврдити и друга права и обавезе послодавца и извођача, која нису предвиђена овим колективним уговором, ако то није у супротности са законом.

 **Члан 12.**

Уговор о извођачком раду (делу) закључују извођач и послодавац непосредно или преко Посредника.

 **Члан 13.**

Образац Уговора о извођачком раду (делу) дат је у Прилогу 1. и чини саставни део овог колективног уговора.

 **Члан 14.**

(1) Битни елементи Уговора о извођачком раду (делу) су: цена рада - хонорара; рок исплате; врста и обим посла који је извођач дужан да обави за уговорену цену рада - хонорара; временски период за који је Уговор закључен; услови за раскид Уговора; елементи безбедности и здравља на раду; осигурање и материјална одговорност.

(2) Послодавац је дужан да обезбеди адекватну заштиту музичких инструмената и других реквизита које извођач користи.

(3) Извођач је дужан да професионално обавља уговорени посао, да се одговорно и савесно односи према уговореном послу и послодавцу, као и да доприноси квалитетном извођењу естрадно-музичких програма.

 **Члан 15.**

Уговорна страна одговорна за раскид Уговора о извођачком раду (делу), дужна је да другој страни надокнади штету у складу са законом.

 **V. НАЧИН РЕШАВАЊА СПОРОВА**

 **Члан 16.**

У случају спора у поступку примене, измене и допуне овог колективног уговора, спор се решава арбитражом и другим поступцима у складу са законом.

 **Члан 17.**

(1) Арбитража одлучује у Арбитражном већу које има пет чланова, од којих по два члана именују потписници овог колективног уговора, а једног члана потписници овог колективног уговора именују споразумно.

(2) Одлука о Арбитражном већу је обавезујућа, ако се учесници спора са њом сагласе пре почетка рада Арбитраже.

(3) Арбитражни поступак траје осам дана од дана образовања Арбитражног већа, а одлука се доноси већином гласова и у писаном облику доставља странкама у спору.

(4) Стране у спору споразумно одређују накнаду за рад арбитара.

 **Члан 18.**

Потписник овог колективног уговора коме је упућена образложена, писана иницијатива за измене и допуне овог уговора, дужан је да у року од 15 дана од подношења иницијативе, приступи преговорима за закључивање измена и допуна колективног уговора.

 **Члан 19.**

(1) Потписници овог колективног уговора образују Одбор за социјални дијалог.

(2) Одбор из става 1. овог члана има шест чланова, од којих сваки потписник овог колективног уговора именује по три члана и има обавезу да: прати примену овог колективног уговора; предлаже измене и допуне овог колективног уговора; даје мишљење о примени одредаба овог колективног уговора и даје упутства за његову примену; разматра актуелна питања материјално-социјалног положаја извођача и послодаваца у естрадно-музичкој делатности.

(3) Одбор из става 1. овог члана ради у складу са Пословником о раду који доноси Одбор, а трошкове његовог рада сразмерно сносе Синдикат и Унија послодаваца Србије.

 **VI. ПРЕЛАЗНЕ И ЗАВРШНЕ ОДРЕДБЕ**

 **Члан 20.**

Овај колективни уговор закључује се на период од три године.

 **Члан 21.**

Овај колективни уговор ступа на снагу осмог дана од дана објављивања у "Службеном гласнику Републике Србије".

Број 0802-03/21
У Београду, 14. јануара 2021. године

Унија послодаваца Србије

Председник,
Милош Ненезић, с.р.

Број 31/01
У Београду, 14. јануара 2021. године.

Самостални синдикат естрадних уметника и извођача Србије

Председник,
Драгиша Голубовић, с.р.

[**© Cekos In, Beograd, www.cekos.rs**](http://www.cekos.rs/)